OBH 8231/1997.
Az állampolgári jogok országgyűlési biztosának jelentése
Ügyintéző: Dr. Garamvári  Miklós
A vizsgálat megindítása

A Panaszos beadványában sérelmezte, hogy az APEH Pest Megyei Igazgatósága nem a vonatkozó jogszabályok rendelkezései szerint járt el adóügye intézése során.

Az ügyben a vizsgálatot 1998. január 8-án megindítottam.

A vizsgálat megindításával egyidejűleg megkerestem az APEH Pest Megyei Igazgatóságának vezetőjét, tekintettel arra, hogy a Panaszos által rendelkezésemre bocsátott információk alkotmányos jogokkal összefüggő visszásság fennállására engedtek következtetni.

Az adóhatóság vezetőjét felkértem arra, hogy vizsgáltassa meg történt-e mulasztás a határozathozatalra vonatkozó szabályok megtartásában.

Az érintett alkotmányos jogok

Az országgyűlési biztos eljárása során a következő alkotmányos jogokat vizsgálta az üggyel kapcsolatban:

1. A Magyar Köztársaság Alkotmányának (a továbbiakban: Alkotmány) 2. § (1) bekezdése szerint a Magyar Köztársaság független, demokratikus jogállam.

2. Az Alkotmány 57. § (5) bekezdése szerint a Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti.

A vizsgálat megállapításai

Panaszos által rendelkezésemre bocsátott dokumentumok alapján megállapítottam, hogy az APEH Pest Megyei Igazgatóságának Egyéni Vállalkozások és Költségvetési Szervek IV. Ellenőrzési Osztálya 1997. március 25-én felvett jegyzőkönyvére a Panaszos észrevételt tett.

A panaszos állítása szerint hivatalomhoz fordulásának időpontjáig nem született ügyében első fokú adóhatósági határozat. 

Az Art. 4. § (1) bekezdése szerint, ha e törvény vagy adót, adófizetési kötelezettséget, költségvetési támogatást megállapító törvény másként nem rendelkezik, az adóügyekben az államigazgatási eljárás általános szabályairól szóló, 1957. évi IV. törvény (a továbbiakban:Áe.) rendelkezéseit kell alkalmazni. 

Az Art. 62. § szerint az adóhatóság a megállapításait jegyzőkönyvbe foglalja. A jegyzőkönyv az adózó azonosításához szükséges adatokat, a vizsgálat által megállapított tényállást és az annak alapjául szolgáló bizonyítást tartalmazza.

Az ellenőrzés befejeződik, amikor az ellenőrzés megállapítását az adózóval ismertetik és a jegyzőkönyvet átadják. Az ellenőrzést folytatni kell, ha az adózó észrevételei indokolják, vagy a határozat meghozatalához a tényállás tisztázása válik szükségessé. Ilyen esetben újabb jegyzőkönyvet kell készíteni.

Az Art. 63. §  (1) bekezdésének b) pontja szerint az ellenőrzés megállapításai alapján az adóhatóság az adóigazgatási eljárást megindítja;

Tekintettel arra, hogy az Art. az adóigazgatási eljárásban különös eljárási határidőről nem szól, így arra a fent hivatkozott rendelkezés értelmében az Áe. szabályai irányadóak.  

Az Áe. 4. § (2) bekezdése szerint (...) a kijelölt közigazgatási szerv – ha jogszabály másként nem rendelkezik – harminc napon belül érdemi határozatot hozni köteles.

Mindezek alapján megállapítható, hogy az első fokú határozat meghozatalának elmulasztása sértette a jogbiztonság alkotmányos követelményét és egyben megakadályozta a jogorvoslathoz fűződő alkotmányos alapjog maradéktalan érvényesülését is.

Az általam kért és az adóhatóság vezetője által lefolytatott vizsgálat alátámasztotta a beadványban foglaltakat. Megállapította, hogy a panaszban foglalt mulasztás megtörtént, az államigazgatási eljárás lefolytatására előírt határidő túllépésére munkatorlódás miatt került sor.

Tekintettel arra, hogy az adóhatóság vezetője a határozat azonnali kiadása valamint a belső ellenőrzés megerősítése  érdekében intézkedett, valamint figyelmeztetésben részesítette az ügyben mulasztó ügyintézőt az ügyben további ajánlással élni nem kívánok, de a hasonló jellegű jogsérelmek jövőbeni elkerülése érdekében, állampolgári jogok országgyűlési biztosáról szóló, 1993. évi LIX. tv. 17. § (1) bekezdésére hivatkozva felkérem, az APEH Pest Megyei Igazgatóságának vezetőjét, hogy fokozottan gondoskodjék hivatalában a törvényben rögzített ügyintézési határidő és eljárási rend betartásáról.  

Budapest, 1998. április

Gönczöl Katalin